PATVIRTINTA

Progimnazijos direktoriaus

2021 m. rugpjūčio mėn. 31 d.

įsakymu Nr. V-90

**VISAGINO „GEROSIOS VILTIES“ PROGIMNAZIJOS**

**2021-2022 ir 2022-2023 MOKSLO METŲ**

**UGDYMO PLANAS**

**I SKYRIUS**

**2020-2021 MOKSLO METŲ UGDYMO PLANO ĮGYVENDINIMAS**

1. Visagino ,,Gerosios vilties“ progimnazijos 2020–2021 m. m. ugdymo plano analizę atliko metodinė taryba, 2021-2022 ir 2022-2023 m. m. ugdymo plano rengimo darbo grupė, mokyklos taryba, mokytojai.
2. Progimnazijoje 2020-2021 m. m. mokėsi 506 mokiniai. Pradinio ugdymo programą baigė 50 mokinių, pagrindinio ugdymo pirmos dalies programą baigė 64 mokiniai.
3. 2020–2021 m. m. progimnazijoje buvo siekiama pamokose naudoti inovatyvius mokymosi metodus, paremtus aktyviu mokinių mokymusi, organizuoti ugdymo procesą kitose erdvėse, plėtoti STEAM veiklas.
4. Mokinių pasiekimai:
   1. **klasių mokinių 2020-2021 m. m. pažangumo suvestinė**

|  |  |  |  |  |  |  |  |
| --- | --- | --- | --- | --- | --- | --- | --- |
| Klasė | Mokinių skaičius | Aukštes-nysis pasiekimų lygis | Pagrindinis pasiekimų lygis | Patenki-namas pasieki-mų lygis | Nepasiekė patenkinamo pasiekimų lygio | Pažan-gumas | Žinių kokybė  2020/2021 |
| 1a | 24 | 13 | 11 | 0 | 0 | 100% | 100 |
| 1b | 23 | 7 | 11 | 6 | 0 | 100% | 81,8 |
| 1c | 22 | 3 | 6 | 13 | 0 | 100% | 40,9 |
| 2a | 23 | 13 | 8 | 2 | 0 | 100% | 82,6 |
| 2b | 22 | 6 | 8 | 8 | 0 | 100% | 63,6 |
| 2c | 12 | 2 | 2 | 8 | 0 | 100% | 33,3 |
| 3a | 20 | 5 | 9 | 6 | 0 | 100% | 70 |
| 3b | 18 | 6 | 5 | 7 | 0 | 100% | 61,1 |
| 3c | 18 | 4 | 5 | 9 | 0 | 100% | 50 |
| 4a | 16 | 6 | 5 | 5 | 0 | 100% | 68,75 |
| 4b | 18 | 4 | 10 | 4 | 0 | 100% | 77,7 |
| 4c | 16 | 4 | 2 | 10 | 0 | 100% | 37,5 |

**5-8 klasių mokinių 2020-2021 m. m. pažangumo suvestinė**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Klasė | Mokinių skaičius | Pirmū- nai | Gerai besimo-kantys | Patenki-namai | Nepaten-kinamai | Klasės vidurkis | Pažan-gumas | Žinių kokybė |
| 5a | 26 | 6 | 14 | 6 | - | 8,74 | 100 | 76,92 |
| 5b | 25 | 5 | 16 | 4 | - | 8,32 | 100 | 84 |
| 5c | 22 | 1 | 9 | 12 | - | 7,69 | 100 | 45,45 |
| 6a | 23 | 1 | 14 | 8 | - | 7,97 | 100 | 65,22 |
| 6b | 24 | 1 | 12 | 11 | - | 7,54 | 100 | 54,17 |
| 6 c | 16 | 0 | 6 | 10 | - | 7,28 | 100 | 37,5 |
| 7a | 24 | 3 | 14 | 7 | - | 8,20 | 100 | 70,83 |
| 7b | 25 | 3 | 10 | 12 | - | 7,40 | 100 | 52 |
| 7c | 26 | 4 | 4 | 18 | - | 6,62 | 100 | 30,77 |
| 8a | 21 | 3 | 11 | 7 | - | 8,01 | 100 | 66,67 |
| 8b | 25 | 4 | 10 | 11 | - | 7,78 | 100 | 56 |
| 8c | 18 | 1 | 3 | 14 | - | 6,68 | 100 | 22,22 |

1. e-NMPP rezultatai:

**4 klasių**

|  |  |  |  |
| --- | --- | --- | --- |
|  | Mokiniai laikę testą | Surinktų taškų vidurkis | Maksimaliai galimas taškų skaičius |
| Matematika | 49 | 30,3 | 40 |
| Skaitymas | 48 | 23,7 | 31 |

**8 klasių**

|  |  |  |  |
| --- | --- | --- | --- |
|  | Mokiniai laikę testą | Surinktų taškų vidurkis | Maksimaliai galimas taškų skaičius |
| Matematika | 61 | 26,8 | 49 |
| Skaitymas | 60 | 23,7 | 37 |

**II SKYRIUS**

**BENDROSIOS NUOSTATOS**

1. Progimnazijos įgyvendinamoms ugdymo programoms vykdyti rengiamas ugdymo planas dvejiems mokslo metams. Pamokų skaičius pradinio ugdymo bendrajai programai ir pagrindinio ugdymo I dalies programai įgyvendinti pateikiamas vieneriems mokslo metams. 2022-2023 m. m. bus teikiamas atskirai dėl klasių į grupes dalijimo.
2. Visagino „Gerosios vilties“ progimnazijos 2021-2022 ir 2022-2023 mokslo metų ugdymo planas reglamentuoja progimnazijos pradinio ugdymo ir pagrindinio ugdymo programos I-osios dalies programų, taip pat šių programų pritaikymą mokiniams, turintiems specialiųjų ugdymosi poreikių, ir su šiomis programomis susijusių neformaliojo vaikų švietimo programų įgyvendinimą.
3. Progimnazijos pradinio ugdymo ir pagrindinio ugdymo programos I-osios dalies planas parengtas vadovaujantis šiais dokumentais:
   1. „2021-2022 ir 2022-2023 mokslo metų pradinio, pagrindinio ir vidurinio ugdymo programų bendraisiais ugdymo planais“, patvirtintais Švietimo ir mokslo ministro 2021 m. gegužės mėn. 3 d. įsakymu Nr. V-688 (toliau – Bendrieji ugdymo planai);
   2. Švietimo, mokslo ir sporto ministro 2020 m. liepos 2 d. įsakymu Nr. V-1006 „Dėl Mokymo nuotoliniu ugdymo proceso organizavimo būdu kriterijų aprašo patvirtinimo“;
   3. Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. rugsėjo 26 d. įsakymu Nr. V-1405;
   4. Lietuvos higienos norma HN 21:2011 „Mokykla, vykdanti bendrojo ugdymo programas. Bendrieji sveikatos ir saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773;
   5. Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 „Dėl Geros mokyklos koncepcijos patvirtinimo“;
   6. Neformaliojo vaikų švietimo koncepcija, patvirtinta Lietuvos Respublikos švietimo ir mokslo ministro 2005 m. gruodžio 30 d. įsakymu Nr. ISAK-2695;
   7. Žmogaus saugos bendrąja programa, patvirtinta Lietuvos Respublikos švietimo ir mokslo ministro 2012 m. liepos 18 d. įsakymu Nr. V-1159 (toliau - Žmogaus saugos bendroji programa);
   8. Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2017 m. vasario 13d. įsakymu Nr. V-78 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“;
   9. Visagino ,,Gerosios vilties“ progimnazijos 2020–2023 m. strateginiu planu, patvirtintu progimnazijos direktoriaus 201-12-31 įsakymu Nr. V-128;
   10. Visagino ,,Gerosios vilties“ progimnazijos 2021 m. veiklos planu, patvirtintu progimnazijos direktoriaus 2021-01-28 įsakymu Nr. V-23.
4. Progimnazijos ugdymo planą vieneriems metams rengia 2021 m. gegužės mėn. 10 d. direktoriaus įsakymu Nr. V-64. „Dėl 2020-2021 m. m. ugdymo plano rengimo darbo grupės sudarymo“ paskirta darbo grupė. Parengtas ugdymo plano projektas svarstytas Mokytojų tarybos posėdžiuose, Progimnazijos tarybos posėdyje 2021-06-16, protokolo Nr. 4. Progimnazijos ugdymo planas derinamas su savivaldybės vykdomąja institucija ir patvirtinamas progimnazijos direktoriaus įsakymu. Ugdymo planas viešai skelbiamas progimnazijos internetinėje svetainėje.
5. **Ugdymo plano tikslas**- formuoti ugdymo turinį ir organizuoti ugdymo procesą taip, kad kiekvienas besimokantysis siektų asmeninės pažangos ir įgytų mokymuisi visą gyvenimą būtinų kompetencijų.
6. Ugdymo turiniui įgyvendinti ir ugdymo procesui organizuoti 2020-2021 m. m. keliami šie **uždaviniai:**
   1. nustatyti dalykų mokymuisi skiriamų pamokų skaičių konkrečioje klasėje, užtikrinant Bendrosiose programose numatytus mokinių mokymosi pasiekimus;
   2. nustatyti reikalavimus ugdymo procesui progimnazijoje organizuoti.
7. Formuodama ugdymo turinį, progimnazija remiasi mokinių pasiekimų ir pažangos vertinimo ugdymo procese informacija, NMPP rezultatais, progimnazijos vidaus ir išorės vertinimo duomenimis.
8. Atsižvelgiant į progimnazijos veiklos rezultatus, nustatyti prioritetai 2021-2022 ir 2022-2023 m. m.:
   1. Mokymosi aplinkos, skatinančios aktyvųjį mokymąsi, kūrimas;
   2. STEAM veiklų plėtojimas.

**III SKYRIUS**

**UGDYMO ORGANIZAVIMAS**

**PIRMASIS SKIRSNIS**

**MOKSLO METŲ TRUKMĖ**

1. Mokslo metų pradžia – einamųjų metų rugsėjo 1 d., pabaiga – kitų metų rugpjūčio 31 d.
2. Ugdymo proceso organizavimo trukmė 1-8 klasėse 2021-2022 m. m.:

|  |  |  |
| --- | --- | --- |
| Klasė  Trukmė | 1-4 | 5-8 |
| Mokslo metai prasideda | 2021 m. rugsėjo 1 d. | |
| Ugdymo procesas baigiasi | 2022 m. birželio 8 d. | 2022 m. birželio 22 d. |
| Ugdymo proceso trukmė | 175 | 185 |

|  |  |  |  |
| --- | --- | --- | --- |
| Atostogos | Klasė | Trukmė | Pamokos prasideda |
| Rudens atostogos | 1-8 | 2021 m. lapkričio 3 d. – lapkričio 5 d. | 11-08 |
| Žiemos (Kalėdų) atostogos | 1-8 | 2021 m. gruodžio 27 d. – 2022 m. sausio 7 d. | 01-10 |
| Žiemos atostogos | 1-8 | 2022 m. vasario 14 d. – vasario 18 d | 02-21 |
| Pavasario (Velykų) atostogos | 1-8 | 2022 m. balandžio 19 d. – balandžio 22 d. | 04-25 |
| Vasaros atostogos | 1-4 | 2022 m. birželio 9 d. – rugpjūčio 31 d. | 09-01 |
| 5-8 | 2022 m. birželio 23 d. – rugpjūčio 31 d. |

1. Ugdymo proceso organizavimo trukmė 1-8 klasėse 2022-2023 m. m.:

|  |  |  |
| --- | --- | --- |
| Klasė  Trukmė | 1-4 | 5-8 |
| Mokslo metai prasideda | 2022 m. rugsėjo 1 d. | |
| Ugdymo procesas baigiasi | 2023 m. birželio 8 d. | 2023 m. birželio 22 d. |
| Ugdymo proceso trukmė | 175 | 185 |

|  |  |  |  |
| --- | --- | --- | --- |
| Atostogos | Klasė | Trukmė | Pamokos prasideda |
| Rudens atostogos | 1-8 | 2022 m. spalio 31 d. – lapkričio 4 d. | 11-05 |
| Žiemos (Kalėdų) atostogos | 1-8 | 2022 m. gruodžio 27 d. – 2023 m. sausio 6 d. | 01-09 |
| Žiemos atostogos | 1-8 | 2023 m. vasario 13 d. – vasario 17 d. | 02-20 |
| Pavasario (Velykų) atostogos | 1-8 | 2023 m. balandžio 11 d. – balandžio 14 d. | 04-17 |
| Vasaros atostogos | 1-4 | 2022 m. birželio 9 d. – rugpjūčio 31 d. | 09-01 |
| 5-8 | 2023 m. birželio 23 d. – rugpjūčio 31 d. |

1. Progimnazijos tarybos sprendimu ugdymo laikotarpių trukmė įgyvendinant pradinio ir pagrindinio ugdymo programą skirstoma 1-8 klasėse pusmečiais.
   1. 2021-2022 m. m.:

|  |  |
| --- | --- |
| Trukmė  Klasė | Pusmečiai |
| 1-4 | I pusmetis– 2021-09-01 iki 2022-01-21  II pusmetis– 2022-01-22 iki 2022-06-08 |
| 5-8 | I pusmetis– 2021-09-01 iki 2022-01-21  II pusmetis– 2022-01-22 iki 2022-06-23 |

* 1. 2022-2023 m. m.:

|  |  |
| --- | --- |
| Trukmė  Klasė | Pusmečiai |
| 1-4 | I pusmetis– 2022-09-01 iki 2023-01-20  II pusmetis– 2023-01-24 iki 2023-06-09 |
| 5-8 | I pusmetis– 2021-09-01 iki 2022-01-21  II pusmetis– 2022-01-22 iki 2022-06-23 |

1. Mokomasi 5 dienas per savaitę. Pamokos prasideda 8 valandą. Pamoka trunka 1 klasėje 35 min., 2-8 klasėse – 45 min. Pertraukų trukmė 10-20 min.
2. Karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų mokinių sveikatai ir gyvybei, laikotarpiu (toliau – ypatingos aplinkybės) ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu, ugdymo procesas gali būti koreguojamas arba laikinai stabdomas, arba organizuojamas nuotoliniu mokymo proceso organizavimo būdu (toliau – nuotolinis mokymo būdas).
3. Tokiais atvejais ugdymo procesas organizuojamas vadovaujantis 2021–2022 ir 2022–2023 mokslo metų pagrindinio ir vidurinio ugdymo programų bendrųjų ugdymo planų 7 priedu.
4. Įgyvendindama ugdymo programas nuotoliniu būdu, mokykla ne mažiau kaip 50 procentų ugdymo procesui numatyto laiko (per savaitę ir (ar) mėnesį) skiria sinchroniniam ugdymui ir ne daugiau kaip 50 procentų – asinchroniniam ugdymui. Nepertraukiamo sinchroninio ugdymo trukmė – iki 2 val.
5. Siekiant kontroliuoti mokinių srautus, pamokos mokykloje 1, 3, 5-6 klasėms prasideda 8.00 val., 2, 4, 7-8 klasėms 8.15 val.
6. Progimnazija organizuodama mokymą nuotoliniu mokymo būdu naudoja el. dienyną TAMO ir programą TEAMS.
7. Mokinių ir jų tėvų (globėjų, rūpintojų) informavimą vykdo per el. dienyną TAMO bei mokyklos el. paštą [geroji.viltis@vgvp.lt](mailto:geroji.viltis@vgvp.lt).
8. Apie priimtus sprendimus progimnazijos vadovas informuoja Progimnazijos tarybą, savivaldybės vykdomąją instituciją ar jos įgaliotą asmenį. Sprendimai įforminami progimnazijos vadovo įsakymu.

**ANTRASIS SKIRSNIS**

**MOKYKLOS UGDYMO PLANO RENGIMAS**

1. Progimnazijoje vykdomoms ugdymo programoms ir ugdymo turiniui įgyvendinti parengtas progimnazijos ugdymo planas, pagrįstas demokratiškumo, subsidiarumo, prieinamumo, bendradarbiavimo principais.
2. Progimnazijos ugdymo turinys formuojamas ir įgyvendinamas, vadovaujantis Pagrindinio ugdymo bendrosiose programose (toliau – bendrosios programos) apibrėžtais mokinių pasiekimais, Bendraisiais ugdymo planais bei progimnazijoje priimtais susitarimais, sprendimais dėl:
   1. STEAM plano veiklų įgyvendinimo;
   2. Sveikatos ir lytiškumo ugdymo bei rengimo šeimai bendrosios programos plano įgyvendinimo;
   3. dėl atskirų projektų įgyvendinimo: tarptautinis Erasmus + projektas „For the Love of Nature: Explore and Discover Europe through Nature“, ,,Renkuosi mokyti“ programos pokyčio projektas ,, Mokymosi sėkmė kiekvienam vaikui!“, respublikiniai Tautinių mažumų departamento finansuojami projektai ,,,Gimtojo krašto tautosakos lobynas“ ir ,,Etno mozaika“, respublikinio projekto „Skaitmeninė įvairovės literatūros biblioteka Lietuvos mokykloms“, eTwinning projektai pagal mokinių poreikius ir galimybes;
   4. dėl socialinio emocinio ugdymo programų įgyvendinimo: socialinio emocinio ugdymo programa ,,Paauglystės kryžkelės”;
   5. socialinės-pilietinės veiklos organizavimo;
   6. įvairių krypčių neformaliojo švietimo programų, atitinkančių mokinių saviraiškos poreikius;
   7. kultūrinei, meninei, pažintinei, kūrybinei, sportinei, praktinei, socialinei, prevencinei veiklai vykdyti skiriamų netradicinio ugdymo(si) dienų,
   8. mokinio pasiekimų ir pažangos vertinimo formų ir laikotarpių (aprašai dėl mokinių mokymosi pasiekimų ir pažangos vertinimo bei mokinio individualios pažangos į(si)vertinimo);
   9. mokymosi pagalbos teikimo (konsultacijų skyrimo tvarka);
   10. mokymosi virtualiose aplinkose prieinamumo, mokymosi išteklių panaudojimo;
   11. priemonių dėl mokinių mokymosi praradimų, patirtų COVID-19 pandemijos metu, kompensavimo.

**TREČIASIS SKIRSNIS**

**UGDYMO VEIKLŲ ĮGYVENDINIMAS**

1. Progimnazija įgyvendindama pradinio ir pagrindinio ugdymo I dalies programas sudaro sąlygas mokiniui mokytis psichologiškai, dvasiškai ir fiziškai sveikoje ir saugioje aplinkoje.
2. Į progimnazijos ugdymo turinį integruojama Sveikatos ir lytiškumo ugdymo bei rengimo šeimai bendroji programa. Ugdymo turinys įgyvendinimas vadovaujantis Metodinėje taryboje parengtu Visagino ,,Gerosios vilties” progimnazijos Sveikatos ir lytiškumo ugdymo bei rengimo šeimai bendrosios programos įgyvendinimo 2021 m. planu. Atsakinga direktoriaus pavaduotoja ugdymui Miglė Bulovienė.
3. Pradiniame ugdyme Sveikatos ir lytiškumo ugdymo bei rengimo šeimai bendroji programa integruojama į pasaulio pažinimo, dorinio bei fizinio ugdymo pamokas.
4. Pertraukų metu sudarytos galimybės užsiimti aktyvia veikla: žaisti stalo tenisą, pradinių klasių korpuse veikia interaktyvios grindys, vyksta interaktyvios mankštos ir šokių pertraukėlės.
5. Siekiant aktyvinti mokymąsi per judėjimą, mokiniams pamokos vedamos progimnazijos lauko erdvėse.
6. Progimnazijos bendruomenė mokslo metų pradžioje dalyvauja progimnazijos organizuojamame bėgimo maratone ,,Maratonas 2021“, ,,Maratonas 2022“.
7. Mokslų metų pabaigoje organizuojamas 5-8 klasių mokiniams apibendrinamasis sveikos gyvensenos ugdymo renginys „Sveikatos ratas“.
8. Alkoholio, tabako ir kitų psichiką veikiančių medžiagų vartojimo prevencijos programa integruojama į dorinio ugdymo, biologijos, chemijos dalykų, klasės auklėtojų veiklos programas.
9. Progimnazija organizuoja mokiniams ir jų tėvams (globėjams, rūpintojams) sveikatos specialistų konsultacijas, paskaitas sveikos gyvensenos, lytiškumo ugdymo, alkoholio, tabako ir kitų psichiką veikiančių medžiagų vartojimo prevencijos klausimais.
10. Progimnazijoje 2021-2022 ir 2022-2023 m. m. bus tęsiama pradėta įgyvendinti 5-8 klasėse prevencinė programa ,,Paauglystės kryžkelės“.
11. Prevencinių programų tikslas – tobulinti jau turimus bei padėti vaikui įgyti naujų sunkumų įveikimo bei socialinių gebėjimų: suvokti ir kalbėti apie jausmus, pasakyti tai, ką nori pasakyti, įdėmiai išklausyti, susidraugauti ir išsaugoti draugystę, kreiptis pagalbos ir padėti aplinkiniams, įveikti vienišumą, atstūmimą, patyčias ar priekabiavimą, spręsti konfliktus, lengviau išgyventi pokyčius, netektis ir netgi mirtį.
12. Mokinio saugumą pertraukų metu užtikrina Progimnazijos darbo tvarkos taisyklėse reglamentuotas mokinių saugumo užtikrinimas (fojė, koridoriuose, valgykloje).
13. Į progimnazijos ugdymo turinį integruojama Ugdymo karjerai programa integruojama į dalykų turinį ir klasės auklėtojų veiklos programas. Atsakinga direktoriaus pavaduotoja ugdymui Miglė Bulovienė.
14. Vadovaujantis Lietuvos Respublikos švietimo ir mokslo ministro 2012 m. balandžio 12 d. įsakymu Nr. V-651 „Dėl Pagrindinio ugdymo etninės kultūros bendrosios programos ir Vidurinio ugdymo etninės kultūros bendrosios programos patvirtinimo“, etninės kultūros programa integruojama į lietuvių k. pamokas.
15. Žmogaus saugos bendroji programa, vykdant pradinio ugdymo programą, integruojama į pasaulio pažinimo, fizinio ugdymo pamokas.
16. Nurodytos integruojamos programos taip pat įgyvendinamos per gyvosios tradicijos renginius (kalendorines ir kitas šventes, vakarones), išvykas, žygius, bei kitais mokytojų pasirinktais būdais.
17. Finansinio raštingumo temos integruojamos į matematikos pamokas 5-8 klasėse mokantis procentų skaičiavimo. Konkrečios temos atsispindi 5-8 kl. matematikos dalyko ilgalaikiuose planuose.
18. Integruojamųjų dalykų turinys fiksuojamas mokytojų rengiamuose dalykų ilgalaikiuose planuose, temos fiksuojamos elektroniniame dienyne TAMO prie dalyko turinio.
19. Socialinė-pilietinė veikla organizuojama vadovaujantis Socialinės-pilietinės veiklos organizavimo tvarkos aprašu, patvirtintu progimnazijos direktoriaus 2017-12-05 įsakymu Nr. V-159. Socialinę veiklą koordinuoja direktoriaus pavaduotoja ugdymui Miglė Bulovienė.
20. Pažintinė kultūrinė veikla organizuojama ne tik mokykloje, bet ir kitose aplinkose: pavyzdžiui, muziejuose, atviros prieigos centruose, virtualiosiose mokymosi aplinkose.
21. Konkrečių kultūrinių, meninių, pažintinių, kūrybinių, sportinių, praktinių, socialinių, prevencinių veiklų laikas derinamas su progimnazijos administracija, įsakymu tvirtina progimnazijos direktorius. Laikas įskaičiuojamas į mokslo dienų/valandų skaičių, fiksuojama el. dienyne TAMO.
22. Kultūrinei, meninei, pažintinei, kūrybinei, sportinei, praktinei, socialinei, prevencinei veiklai vykdyti skiriama 15 netradicinio ugdymo dienų:

|  |  |  |  |  |  |
| --- | --- | --- | --- | --- | --- |
| Eil. Nr. | Tema /Veikla | Klasės | Numato-mas laikas | Paskirtis | Atsakingi |
|  | Mokslo ir žinių diena | 1-8 | Rugsėjo 1 d. | Meninė, kūrybinė veikla. | Iniciatyvinė grupė |
|  | Tyrėjų naktis | 5-8 | Rugsėjo mėn. | Meninė, kūrybinė veikla, pažintinė veikla (tiriamosios veiklos įgūdžių ugdymas). | Tiksliųjų ir gamtos mokslų mokytojų metodinė grupė |
|  | Rudens mugė | 1-4 | Spalio mėn. | Veikla skirta ugdyti mokinių gamtamokslines, kūrybiškumo, iniciatyvumo ir verslumo kompetencijas. | Pradinių klasių mokytojai |
|  | Patyriminio ugdymo diena ,,STEAM“ | 1-8 kl. | Spalio mėn. | Meninė, kūrybinė veikla, pažintinė veikla (tiriamosios veiklos įgūdžių ugdymas). | Tiksliųjų ir gamtos mokslų mokytojų metodinė grupė |
|  | Kalėdų renginiai | 1-8 | Gruo-džio mėn. | Meninė, kūrybinė veikla, pažintinė veikla, (etninės kultūros ugdymo integravimas). | Iniciatyvinė grupė |
|  | Užgavėnės | 1-8 | Vasario mėn. | Meninė, kūrybinė veikla, pažintinė veikla, (etninės kultūros ugdymo integravimas). | Lietuvių kalbos mokytojai |
|  | Karjeros diena ,,Ateitį planuoju šiandien“ | 5-8 | Vasario mėn. | Karjeros planavimo, savęs pažinimo veiklos (ugdymo karjerai, verslumo, finansinio raštingumo temų integravimas). | Klasių vadovai |
|  | Gerumo diena | 1-8 | Kovo mėn. | Meninė, kūrybinė veikla ir bendruomenės telkimo veikla, (smurto ir patyčių prevencija, socialinių emocinių, sveikos gyvensenos ir lytiškumo įgūdžių ugdymo integravimas). | Etikos ir rusų kalbos mokytojai |
|  | Velykos | 1-8 | Balan-džio mėn. | Meninė, kūrybinė veikla, pažintinė veikla, (etninės kultūros ugdymo integravimas). | Tikybos ir rusų kalbos mokytojai |
|  | Virtuali kelionė po Lietuvą | 1-8 | Balan-džio mėn. | Meninė, kūrybinė veikla ir pažintinė veikla, pilietiškumo ugdymas. *Mokymosi diena įskaičiuojama į ugdymosi dienų skaičių.* | Klasių vadovai |
|  | Šeimos piknikas | 1-8 | Gegužės mėn. | Meninė, kūrybinė veikla, bendruomenės telkimo veikla, (smurto ir patyčių prevencija, socialinių emocinių, sveikos gyvensenos ir lytiškumo įgūdžių ugdymo integravimas). *Mokymosi diena* ***(šeštadienį)*** *įskaičiuojama į ugdymosi dienų skaičių.* | Klasių vadovai |
|  | Sveikatos ratas | 5-8 kl. | Birželio mėn. | Sveikos gyvensenos įgūdžių stiprinimas, bendruomenės telkimo veikla, (smurto ir patyčių prevencija, socialinių emocinių, sveikos gyvensenos ir lytiškumo įgūdžių ugdymo integravimas). | Fizinio ugdymo mokytojai |
|  | Ekskursijų/išvykų diena ,,Klasės bendruomenės diena“ | 1-8 kl. | Per mokslo metus | Pažintinė veikla, socialinių emocinių įgūdžių ugdymas (pilietiškumo integravimas). | Klasių vadovai |
|  | Dalyvavimas pilietinėse akcijose, įvairiuose projektuose, prevencinėse programose. | 1-8 | Per mokslo metus | Informacinio raštingumo, pilietiškumo, švietimo nacionalinio saugumo klausimais ugdymas, smurto ir patyčių prevencija, socialinių emocinių, sveikos gyvensenos ir lytiškumo įgūdžių ugdymas. | Klasių vadovai,  soc. pedagogė,  projektų darbo grupės |
|  | Mokslo metų pabaigos šventė | 1-8 kl. | Paskuti-nę mokslo metų dieną | Meninė, kūrybinė veikla. | Klasių vadovai,  iniciatyvinė grupė |

1. Integruota projektinė veikla vykdoma 1–8 kl. mokiniams pagal projektų veiklų kalendorių:

|  |  |  |  |
| --- | --- | --- | --- |
| Projekto pavadinimas | Klasė | Laikotarpis | Paskirtis |
| Erasmus + projektas „For the Love of Nature: Explore and Discover Europe through Nature“ | 1-8 | 2020 m. gruodis-  2022 m. birželis | Informacinio raštingumo, anglų k. įgūdžių tobulinimas, pažinimo kompetencijų ugdymas, STEAM mokslų populiarinimas. |
| ,,Renkuosi mokyti“ programos projektas ,,Mokymosi sėkmė kiekvienam vaikui!“ | 1-8 | 2020 m. rugsėjis-2022  birželis | Įtraukiojo ugdymo nuostatų diegimas, bendradarbiavimo ir komunikavimo kompetencijų ugdymas. |
| Respublikinis projektas ,,Gimtojo krašto tautosakos lobynas“ | 5-6 | 2020 m. kovas-  2021 lapkritis | Pilietiškumo, pažinimo ir komunikavimo kompetencijų ugdymas, lietuvių k. įgūdžių tobulinimas, bendradarbiavimas su šalies mokyklomis. |
| Respublikinis projektas ,,Etno mozaika“ | 1-4 | 2020 m. kovas-  2021 lapkritis | Pilietiškumo, pažinimo ir komunikavimo kompetencijų ugdymas, lietuvių k. įgūdžių tobulinimas, bendradarbiavimas su šalies mokyklomis. |
| Respublikinis projektas ,,Garsovaizdžiai“ | 5-8 | 2020 m. rugsėjis-2022  birželis | Pilietiškumo, pažinimo ir komunikavimo kompetencijų ugdymas, lietuvių k. įgūdžių tobulinimas, informacinio raštingumo įgūdžių stiprinimas. |
| Martyno Mažvydo bibliotekos organizuojamas projektas „Skaitmeninė įvairovės literatūros biblioteka Lietuvos mokykloms“ | 5-8 | 2021 m. rugsėjis – 2023 m. birželis | Integruoti vaikams ir paaugliams skirtą įvairių žanrų literatūrą į skirtingų humanitarinių ir socialinių dalykų mokymo procesą ir padėti jauniems žmonėms atrasti literatūros pasaulį įvairiuose tekstuose. |
| Viešosios įstaigos „Euroregiono Ežerų kraštas direktorato biuro“ projektas „RoboNet“ | 1-8 | Iki 2023 m. gruodžio 31 d. | Informacinio raštingumo įgūdžių stiprinimas. |

1. Progimnazijoje sudarytos sąlygos mokymuisi virtualiose aplinkose:
   1. dalis pamokų vyksta pradinių klasių gamtamoksliniame kabinete (39 kab.), pagal iš anksto sudarytą grafiką, panaudojant esamus mokymosi išteklius;
   2. mokytojai gali naudotis informatikos kabinete, bibliotekoje esančiomis virtualių aplinkų prieigomis (kompiuteriais, vaizdo projektoriais), 31 kabinetu su interaktyviomis lentomis;
   3. progimnazijoje įdiegta ,,Microsoft teams" platforma, mokiniai ir mokytojai naudojasi skaitmenine mokymosi aplinka ,,EDUKA klasė“ (7-8 kl.).
2. Siekiant tobulinti mokinių komunikacinius įgūdžius lietuvių kalba, progimnazija sudarė Lietuvių kalbos vartojimo kompetencijos ugdymo susitarimų paketą. Priimti susitarimai:
   1. Visų metodinių grupių atstovai, išskyrus pradinių klasių mokytojus, apipavidalina stendus lietuvių kalba;
   2. Verčia sąvokas, terminus, apibrėžimus į lietuvių kalbą per visų dalykų pamokas;
   3. Dalykų pamokose naudoja(si) (pagal galimybę) pratybų sąsiuvinius ir mokymo(si) priemones lietuvių kalba;
   4. Netradiciškai mini lietuvių kalbos dienas nuo vasario 21 –osios iki kovo 11 –osios;
   5. Kiekviena pirma mėnesio diena – Lietuvių kalbos diena: visos pamokos vedamos integruojant lietuvių k. fragmentus.
   6. Mokiniams siūlo pasirenkamąjį lietuvių kalbos dalyką (kalbėjimas, rašymas, skaitymas);
   7. Visų dalykų sąsiuviniai (išskyrus gimtosios ir anglų kalbas) užsirašomi lietuviškai;
   8. Skambučio metu leidžiamos lietuviškas dainos, skaičiuotės;
   9. Mokiniams siūlomi neformaliojo ugdymo užsiėmimai lietuvių kalba;
   10. Bibliotekoje organizuojamos lietuvių kalbos popietės vaikams ir tėvams;
   11. Mokslo metų pabaigoje organizuojama vasaros stovykla lietuvių kalba.
3. Progimnazijoje sudaromos galimybės kiekvienam mokiniui, ypatingai iš žemo socialinio, ekonominio, kultūrinio konteksto, pasirinkti jo poreikius atliepiančias įvairių krypčių neformaliojo vaikų švietimo programas.
4. Metodinė taryba, bendradarbiaudama su progimnazijos mokinių parlamentu, įvertina ateinančių mokslo metų mokinių neformaliojo švietimo poreikius, siūlo neformaliojo švietimo programas.
5. Metodinė taryba iki 2021 m. birželio 15 d. sudaro siūlomų neformaliojo ugdymo programų sąrašą, nurodydama programos pavadinimą, mokytoją, klasę(es), valandų skaičių per savaitę. Neformaliojo ugdymo sąrašas pateikiamas 1 priede.
6. Mokytojai iki 2021 rugsėjo 1 d. tikslina neformaliojo ugdymo poreikį, mokinių skaičių grupėse (ne mažiau kaip 12 mokinių), parengia neformaliojo ugdymo programas ir aprobuoja dalykų metodinėse grupėse.
7. Progimnazijos direktorius neformaliojo ugdymo programas tvirtina įsakymu iki 2021 m. rugsėjo 3 d.
8. Mokinių poreikius atitinkančias neformaliojo švietimo veiklas planuojama vykdyti nuo rugsėjo 1 d. Neformaliojo ugdymo veikla fiksuojama neformaliojo švietimo tvarkaraštyje ir el. dienyne TAMO.
9. Išanalizavus progimnazijos mokymo lėšas bei mokinių poreikius, neformaliojo ugdymo veiklos gali būti papildytos nuo 2022-01-03/2023-01-02.
10. Esant poreikiui ir galimybėms, neformaliojo švietimo veiklas galima derinti su formaliojo švietimo veiklomis, siekiant padėti vaikui siekti asmeninės pažangos ir geresnių ugdymo rezultatų.
11. Siekdama užtikrinti pagrindinio ugdymo programos įgyvendinimą, tęstinumą, nuoseklumą, progimnazija bendradarbiauja su ,,Atgimimo“ gimnazija. Per mokslo metus gimnazijoje vyksta ne mažiau kaip trys susitikimai su progimnazijos aštuntų klasių mokiniais ir vienas su jų tėvais. Mokiniai dalyvauja integruotose pamokose, renginiuose. Susitikimų temos derinamos su atitinkamų dalykų mokytojais. Esant poreikiui, susitikimai gali vykti ir nuotoliniu būdu. Siekiant užtikrinti mokymo(si) nuoseklumą ir suteikti mokiniams savalaikę pagalbą, mokslo metų pabaigoje abiejų įstaigų mokytojai aptaria 8 kl. mokinių e-NMPP rezultatus.

**KETVIRTASIS SKIRSNIS**

**INDIVIDUALAUS UGDYMO PLANO SUDARYMAS. MOKINIO PAŽANGOS IR PASIEKIMŲ VERTINIMAS**

1. Progimnazija sudaro individualų ugdymo planą:
   1. mokiniams, atvykusiems mokytis iš užsienio,
   2. mokiniams, turintiems specialiųjų ugdymosi poreikių;
   3. mokiniams, kurių mokymosi pasiekimų lygis (vieno ar kelių dalykų) žemesnis, nei numatyta Pradinio ugdymo bendrosiose programose ar Pagrindinio ugdymo bendrosiose programose, ir mokinys nedaro pažangos; jei nepasiekiamas patenkinamas lygis nacionalinio pasiekimų patikrinimo metu;
   4. mokiniams, kurių pasiekimai aukšti (ypač mokinio, galinčio pasiekti aukščiausią ir aukštą lygius, gabumams plėtoti, gebėjimams ugdyti ir siekti individualios pažangos).
2. Mokinių pasiekimai vertinami vadovaujantis Visagino ,,Gerosios vilties” progimnazijos mokinių mokymosi pasiekimų ir pažangos vertinimo tvarkos aprašu, patvirtintu progimnazijos direktoriaus 2020 m. liepos mėn. 12 d. įsakymu Nr. V- 81.
3. Progimnazija dalyvauja e-NMPP, mokinių pasiekimų rezultatai naudojami mokinio mokymuisi planuoti ir neįskaičiuojami į 4 kl. pusmečio, 8 kl. trimestro įvertinimą.
4. Mokinių individualūs ugdymo planai mokykloje nuolat peržiūrimi ir, jeigu reikia, koreguojami. Planas pateikiamas 2 priede.

**PENKTASIS SKIRSNIS**

**MOKYMOSI KRŪVIO REGULIAVIMAS**

1. Siekiant tausoti mokinio sveikatą, progimnazijoje optimizuojami mokymosi krūviai, atliekama nuosekli mokinių mokymosi krūvio stebėsena. Atsakingi pavaduotojai ugdymui pagal pareiginį pasiskirstymą.
2. Mokiniui, kuris mokosi pagal pradinio ugdymo programą, skiriama ne daugiau 6 pamokų per dieną.
3. Mokiniui, kuris mokosi pagal pagrindinio ugdymo I dalies programą, skiriama ne daugiau 7 pamokų per dieną.
4. Mokiniams mokymosi krūvis per savaitę paskirstomas proporcingai, penktadienį organizuojama ne daugiau 6 pamokų.
5. Didžiausias kiekis per savaitę skiriamų tikrinamųjų darbų (testų, savarankiškų darbų ir pan.) – 3. Derinama metodinėse grupėse. Atsakingi metodinių grupių pirmininkai.
6. Mokiniams per dieną skiriamas ne daugiau kaip vienas įskaitinis (kontrolinis) darbas; žymimi kontrolinių darbų grafike ir el. dienyne TAMO. Apie įskaitinį darbą mokiniai informuojami ne vėliau kaip prieš savaitę. Kontroliniai darbai po ligos, atostogų ar šventinių dienų neskiriami.
7. Užduočių į namus skyrimas. Užduotys į namus skiriamos siekiant tobulinti mokinių turimas žinias bei įgūdžius bei ugdyti gebėjimą savarankiškai mokytis, užbaigiant klasėje pradėtą darbą, įtvirtinant pamokoje išeitą medžiagą, ugdyti gebėjimą savarankiškai ieškoti medžiagos įvairiuose informaciniuose šaltiniuose.
8. Užduotis į namus mokytojai skiria atsižvelgdami į mokinio mokymosi lygį, diferencijuoja pagal mokinių gebėjimus.
9. Užduočių į namus skyrimą derina toje klasėje dirbantys mokytojai tarpusavyje:
10. 1 kl. moksleiviams užduotys į namus neskiriamos;
11. 2 kl. mokiniams skiriamos užduotys, kurioms atlikti reikia ne daugiau kaip 0,5 valandos;
12. 3–4 kl. moksleiviams skiriamos užduotys, kurioms atlikti reikia ne daugiau kaip 1 valandos;
13. 5-8 kl. mokiniams gali būti skiriamos 1-2 rašto užduotys ir užduotys žodžiu į namus, kurioms atlikti reikia ne daugiau kaip 20 min.
14. Suderinęs su kitais mokytojais dalyko mokytojas gali pailginti užduotims į namus atlikti skirtą laiką kitų dalykų sąskaita.
15. Mokytojai gali skirti integruotas užduotis, projektus ir susumuoti per savaitę skirtą laiką.
16. Mokytojai privalo tą pačia dieną, kai buvo skirtos užduotys į namus, įrašyti tai elektroniniame dienyne.
17. Mokiniams užduotys į namus neskiriamos prieš šventines dienas, savaitgalius, atostogas, paskutinę mokymosi savaitę vyksta akcija ,,Savaitė be namų darbų“.
18. Užduotys į namus neskiriamos po kontrolinių darbų.
19. Progimnazija sudaro sąlygas mokiniams, negalintiems tinkamai atlikti namų darbų dėl netinkamų socialinių ekonominių kultūrinių sąlygų namuose, atlikti juos progimnazijos skaitykloje arba tokie mokiniai nukreipiami į dienos centrus. Atsakingi klasių vadovai.
20. Mokymosi pagalbai skiriama trumpalaikių ar ilgalaikių konsultacijų, tačiau trumpos trukmės konsultacijos, teikiant pagalbą, neįskaitomos į mokinio mokymosi krūvį, o ilgalaikės, jeigu jų trukmė prilyginama pamokos trukmei, įskaitomos į mokymosi krūvį (viršijantį minimalų krūvį). Tokiu atveju su mokinio tėvais (globėjais, rūpintojais) tai derinama raštu.
21. Mokiniai mokyklos vadovo įsakymu gali būti atleidžiami nuo pamokų lankymo pagal Bendrųjų ugdymo planų p. 37-40.

**ŠEŠTASIS SKIRSNIS**

**MOKYMOSI PAGALBOS TEIKIMAS MOKINIUI, BESIMOKANČIAM PAGAL PRADINIO AR PAGRINDINIO UGDYMO I DALIES PROGRAMĄ**

1. Mokymosi procesas nuolat stebimas, siekiama laiku identifikuoti mokiniui kylančius mokymosi sunkumus. Apie atsiradusius mokymosi sunkumus informuojami mokyklos švietimo pagalbos specialistai, mokinio tėvai (globėjai, rūpintojai) ir kartu tariamasi, kaip bus organizuojama veiksminga mokymosi pagalba. Direktoriaus įsakymu 2013-06-03 Nr. V-109 „Dėl asmens, atsakingo už mokymosi pagalbos organizavimą mokykloje, skyrimo“ už mokymosi pasiekimų gerinimą ir mokymosi pagalbos organizavimą paskirta pavaduotoja ugdymui Miglė Bulovienė.
2. Siekiant kompensuoti mokinių mokymosi praradimus, patirtus COVID-19 pandemijos metu, skiriamos ilgalaikės ir trumpalaikės konsultacijos 1-8 kl.
3. Priimant iš užsienio atvykusį mokinį, nesimokiusį lietuvių kalbos, pagal poreikį skiriamos lietuvių kalbos konsultacijos.
4. Atsižvelgiant į NMPP rezultatus ir žemą mokinių raštingumo lygį, skiriamas valandų skaičius konsultacijoms: 2 val. lietuvių kalbos ir 2 val. rusų kalbos gebėjimams lavinti 5-8 kl..
5. Aukščiausius pasiekimus demonstruojantiems mokiniams taip pat suteikiama reikiama mokymosi pagalba. Atsižvelgiant į mokinių gebėjimus ir NMPP rezultatus, darbui su gabiais mokiniais 5-8 kl. skiriamos matematikos ir fizikos konsultacijos.
6. Konsultacijų metu mokiniai gali būti vertinami kaupiamuoju balu, kuris perkeliamas į to dalyko kaupiamąjį vertinimą. Atsakingi konsultacijas vedantys mokytojai.
7. Konsultacijų 5-8 kl. tvarkaraštis sudaromas iki rugsėjo 3 d. ir skelbiamas informaciniame stende progimnazijos fojė ir progimnazijos tinklalapyje.
8. Mokinių mokymosi poreikiams tenkinti valandų paskirstymas pateikiamas 3 priede.

**SEPTINTASIS SKIRSNIS**

**ASMENŲ, BAIGUSIŲ UŽSIENIO VALSTYBĖS AR TARPTAUTINĖS ORGANIZACIJOS PRADINIO, PAGRINDINIO UGDYMO PROGRAMOS DALĮ AR PRADINIO, PAGRINDINIO UGDYMO PROGRAMĄ, UGDYMO ORGANIZAVIMAS**

1. Progimnazija, organizuodama atvykusio ar grįžusio asmens mokymą, vadovaujasi Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“ bei Bendrųjų ugdymo planų p. 44-46.

**AŠTUNTASIS SKIRSNIS**

**LAIKINŲJŲ MOKYMOSI GRUPIŲ SUDARYMAS**

1. Progimnazijoje ugdymo turiniui įgyvendinti klasėje sudaromos laikinosios grupės:
   1. doriniam ugdymui, jeigu tos pačios klasės mokiniai yra pasirinkę ir tikybą, ir etiką ;
   2. mokant užsienio kalbų:
      1. 1-4 klasėse, jei klasėje mokosi ne mažiau kaip 20 mokinių;
      2. 5-8 klasėse, jei klasėje mokosi ne mažiau kaip 21 mokinys;
      3. vokiečių kalbai mokyti sudaromos mokinių grupės iš paralelių klasių;
   3. mokant informacinių technologijų, atsižvelgiant į informacinių technologijų kabinete esančių kompiuterių skaičių -14;
   4. mokant technologijų 5–8 klasėse sudaromos berniukų ir mergaičių arba mišrios grupės;
   5. lietuvių kalbai ir literatūrai mokyti - klasėje esant ne mažiau kaip 21 mokiniui. Pradinėse klasėse, siekiant kompensuoti lietuvių kalbos mokymosi praradimus dėl COVID -19 ligos, klasės dalijamos esant ne mažiau nei 18 mokinių.

**DEVINTASIS SKIRSNIS**

**MOKINIŲ MOKYMO NAMIE IR UGDYMOSI ŠEIMOJE ORGANIZAVIMAS**

1. Mokinių mokymas namie organizuojamas, vadovaujantis Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašu, patvirtintu Lietuvos Respublikos švietimo, mokslo ir sporto ministro 2012 m. rugsėjo 26 d. įsakymu Nr. V-1405 „Dėl Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“, Mokymosi formų ir mokymo organizavimo tvarkos aprašu bei Bendrųjų ugdymo planų p. 57-62.
2. Progimnazija organizuoja mokinių ugdymąsi šeimoje vadovaudamasi Ugdymosi šeimoje įgyvendinimo tvarkos aprašu, patvirtintu Lietuvos Respublikos Vyriausybės 2020 m. gegužės 20 d. nutarimu Nr. 504 „Dėl Ugdymosi šeimoje įgyvendinimo tvarkos aprašo patvirtinimo“.

**DEŠIMTASIS SKIRSNIS**

**UGDYMO ORGANIZAVIMAS GRUPINE MOKYMOSI FORMA NUOTOLINIU MOKYMO PROCESO ORGANIZAVIMO BŪDU MOKINIAMS, KURIE MOKOMI KASDIENIU MOKYMO PROCESO ORGANIZAVIMO BŪDU PAGAL PAGRINDINIO UGDYMO I DALIES PROGRAMĄ**

1. Progimnazija, planuodama organizuoti ugdymo procesą nuotoliniu mokymo proceso organizavimo būdu, vadovaujasi Mokymo nuotoliniu ugdymo proceso organizavimo būdu kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 3 d. įsakymu Nr. V-1006 „Dėl Mokymo nuotoliniu ugdymo proceso organizavimo būdu kriterijų aprašo patvirtinimo“ bei Bendrųjų ugdymo planų p. 64-71.

**III SKYRIUS**

**PRADINIO UGDYMO PROGRAMOS ĮGYVENDINIMAS**

**PIRMASIS SKIRSNIS**

**PRADINIO UGDYMO PROGRAMOS ĮGYVENDINIMO YPATUMAI**

1. Pradinio ugdymo bendrųjų programų turinį sudaro šios sritys: dorinis ugdymas, kalbinis ugdymas, matematinis ugdymas, socialinis ir gamtamokslinis ugdymas, meninis ugdymas, fizinis ugdymas.
2. Progimnazijoje , įgyvendinant pradinio ugdymo turinį, susitarta:
   1. Pravesti 5 integruotai ugdomas dienas per mokslo metus: Rudenėlio mugė, Kalėdos, Užgavėnės, Velykos, Žemės diena.
   2. Pagrindinė ugdymo proceso organizavimo forma yra pamoka, nepertraukiamas ugdymo(si) proceso laikas 1–4 klasėse numatomas vadovaujantis Higienos norma;
   3. Ugdymas organizuojamas tiek pamoka, tiek kitomis mokymosi organizavimo formomis, įgyvendinamas ir dalykų programų, ir integruoto ugdymo turinys;
   4. ugdymo procesas gali būti organizuojamas ne tik mokykloje, bet ir už jos ribų (pvz., muziejuose, parkuose, artimiausioje gamtinėje aplinkoje, netradicinėse ugdymo aplinkose);
   5. mokykla einamaisiais mokslo metais gali koreguoti ugdymo procesą ir turinį pagal pasikeitusius mokinių ugdymosi poreikius, mokinių mokymosi rezultatus, išlaikydama mokslo metams skirtą pamokų / ugdymo valandų skaičių;
   6. ugdymo procesui už mokyklos ribų organizuoti per mokslo metus bus skiriama 1-2 dienos ekskursijoms, ne mažiau kaip 1 kartą per mėnesį pamokos vyks netradicinėse ugdymo aplinkose atsižvelgiant į Pradinio ugdymo bendrųjų programų numatytą turinį, mokinių mokymosi poreikius.
3. Pradinio ugdymo bendrosios programos vykdomos dvikalbio ugdymo būdu, vadovaujantis Ugdymo lietuvių kalba bendrojo ugdymo ir neformaliojo švietimo mokykloje tvarkos aprašu, patvirtintu Lietuvos Respublikos švietimo ir mokslo ministro 2011 m. spalio 14 d. įsakymu Nr. V-1856 „Dėl Ugdymo lietuvių kalba bendrojo ugdymo ir neformaliojo švietimo mokykloje tvarkos aprašo patvirtinimo“.
4. Pamokų skaičių klasei per metus sudaro: privalomos pamokos visiemsklasės mokiniams; pamokos, skiriamos mokinių ugdymosi poreikiams tenkinti; pamokos dalyko, kuriam mokyti klasė dalijama į grupes; valandos neformaliojo vaikų švietimo programoms įgyvendinti.
5. Informacinių technologijų programa skaitmeniniams mokinių gebėjimams ugdyti integruojama į mokomuosius dalykus pagal poreikį 1-4 klasėse, per visus mokomuosius dalykus ugdymo procese naudojamos šiuolaikinės skaitmeninės technologijos. 2 kartus per mėnesį mokytojas veda vieną pasirinkto dalyko ir informacinių technologijų integruotą pamoką, kurioje integruojamos dalyko žinios ir informacinių komunikacinių technologijų pradmenys.

**ANTRASIS SKIRSNIS**

**PRADINIO UGDYMO DALYKŲ PROGRAMŲ ĮGYVENDINIMAS**

1. Ugdymo sričių įgyvendinimas:

**101.1. Dorinio ugdymo organizavimas**:

101.1.1.tėvai (globėjai) parenka mokiniui vieną iš dorinio ugdymo dalykų – etiką arba tikybą;

101.1.2.dalyką mokinys gali keisti kiekvienais mokslo metais, jo tėvams (globėjams) parašius prašymą.

**102. Kalbinis mokymas.**

102.1. Gimtosios kalbos mokoma pagal Lietuvos Respublikos švietimo, mokslo ir sporto ministro patvirtintą gimtosios kalbos programą. Gimtajai (rusų) kalbai mokyti skiriamos 6 savaitinės valandos. Progimnazijos tarybos 2021-06-16 posėdžio pritarimu pasirinkus kitą, nei nurodyta Bendrojo ugdymo plano 75 punkte, ugdymo valandų lietuvių kalbai skyrimo variantą- ugdymo valandos, skirtos gimtajai kalbai ir lietuvių kalbai mokyti per savaitę sumuojamos ir dalijamos per pusę.

102.2. Siekiant gerinti mokinių gimtosios kalbos pasiekimus, skaitymo, rašymo, kalbėjimo ir klausymo gebėjimai ugdomi ir per visų dalykų ar ugdymo sričių ugdomąsias veiklas (pvz., naudojant mokomąsias užduotis teksto suvokimo gebėjimams, mąstymui ugdyti, kreipiant dėmesį į kalbinę raišką ir rašto darbus).

102.3. Klasėje lietuvių kalbai skiriamos 5 valandos, 1, 3 ir 4 klasėse - 6 savaitinės valandos.

103. Pamokos mokinių ugdymosi poreikiams tenkinti skiriamos, įvertinus mokinių poreikius, atsižvelgiant į mokyklos iškeltus ugdymo prioritetus, spręstinas ugdymo problemas. Siekiant gerinti lietuvių kalbos bendruosius gebėjimus ir mokymosi pasiekimus 2, 3, 4 klasėse skiriama po 1 savaitinę pamoką lietuvių kalbos mokymui iš valandų, skirtų mokinių ugdymo(si) poreikiams tenkinti.

**104. Užsienio kalbos mokymo organizavimas:**

104.1. Užsienio (anglų ar vokiečių) kalbos pradedama mokyti antraisiais pradinio ugdymo programos metais, skiriamos 2 pamokos per savaitę.

104.2. Tėvai (globėjai) parenka mokiniui vieną iš progimnazijos siūlomų užsienio kalbų: anglų arba vokiečių.

**105.Socialinis ir gamtamokslinis ugdymas:**

105.1.Gamtamoksliniams gebėjimams ugdytis skiriama pusė pasaulio pažinimo dalykui skirto ugdymo laiko, ¼ dalykui skiriamo laiko skiriama organizuoti ugdymą tyrinėjimams palankioje, natūralioje gamtinėje (pvz., parke, miške, prie vandens telkinio ar pan.) aplinkoje, laboratorijose.

105.2.Socialiniams gebėjimams ugdyti skiriama ¼ dalį pasaulio pažinimo dalyko laiko ugdymo procesą organizuojant socialinės, kultūrinės aplinkos pažinimui palankioje aplinkoje (pvz., lankantis visuomeninėse, bendruomenių, kultūros institucijose ir pan.). Į pasaulio pažinimą integruojama finasinio raštingumo ir verslumo ugdymas.

**106.Matematinis ugdymas:**

106.1.Organizuojant matematinį ugdymą vadovaujamais ne tik Bendrosios pradinio ugdymo programos matematikos dalyko programa, bet ir nacionalinių ir tarptautinių mokinių pasiekimų tyrimų rezultatais bei rekomendacijomis, pagal galimybes naudojamos informacinės komunikacinės technologijos, skaitmeninės mokomosios priemonės. Integruojama finasinio raštingumo ir verslumo ugdymas.

**107.Fizinis ugdymas:**

107.1.Parengiamosios ir specialiosios medicininės fizinio pajėgumo grupės mokiniams krūvis ir pratimai skiriami atsižvelgiant į jų ligų pobūdį. Mokiniai dalyvauja ugdymo veikloje su pagrindine grupe, bet pratimai ir krūvis jiems skiriami pagal gydytojo rekomendacijas. Neskiriama ir neatliekama pratimų, galinčių skatinti ligų paūmėjimą.

**108.Meninis ugdymas (dailė ir technologijos, muzika, šokis):**

108.1.Technologiniam ugdymui skiriama ne mažiau kaip 1/3 dalykui ir technologijų dalykui skiriamo laiko.

108.2. Šokio programai skiriama 1 savaitinė pamoka 1-4 klasių mokiniams.

109.Pradinio ugdymo programos įgyvendinimui skiriamų valandų skaičius per savaitę pateikiamas 4 priede.

110.Pradinių klasių mokinių mokymosi pasiekimai ir pažanga vertinami vadovaujantis Lietuvos Respublikos švietimo ir mokslo ministro patvirtintais teisės aktais, reglamentuojančiais bendrojo ugdymo programose dalyvaujančių mokinių mokymosi pasiekimų vertinimą, vertinimo rezultatų panaudojimą, ir Bendrąja programa.

111. Mokytojas numato mokinių ugdymosi pasiekimus ir vertinimą vadovaudamasis mokykloje priimtais susitarimais dėl ugdymo turinio planavimo ir pasiekimų vertinimo, atsižvelgdamas į klasės mokinių mokymosi rezultatus, ugdymosi poreikius ir galimybes.

112.Vertinant mokinių pasiekimus ir pažangą taikomas formuojamasis ugdomasis, diagnostinis, apibendrinamasis sumuojamasis vertinimas.

113.Apibendrinamasis sumuojamasis vertinimas atliekamas ugdymo laikotarpio ir pradinio ugdymo programos pabaigoje. Pusmečio mokinių pasiekimai apibendrinami vertinant mokinio padarytą pažangą, orientuojantis į Bendrojoje programoje aprašytus mokinių pasiekimų lygių požymius, ir įrašomi elektroniniame dienyne.

114.Baigus pradinio ugdymo programą, rengiamas Pradinio ugdymo programos baigimo pasiekimų ir pažangos vertinimo aprašas. Aprašo kopija perduodama mokyklai, kurioje mokinys mokysis pagal pagrindinio ugdymo programą.

**IV SKYRIUS**

**PAGRINDINIO UGDYMO PROGRAMOS ĮGYVENDINIMAS**

**PIRMASIS SKIRSNIS**

**PAGRINDINIO UGDYMO PROGRAMOS ĮGYVENDINIMO YPATUMAI**

1. Progimnazija, formuodama ir įgyvendindama pagrindinio ugdymo programos turinį:
   1. užtikrina minimalų Pagrindinio ugdymo bendrosioms programoms įgyvendinti skiriamų pamokų skaičių per savaitę;
   2. panaudoja pamokas, skirtas mokinio ugdymo poreikiams tenkinti ir mokymosi pagalbai teikti;
   3. įgyvendina dalį ugdymo turinio per pažintinę ir kultūrinę veiklą.
2. Ugdymo sritys ir dalykai:
   1. dorinis ugdymas: etika, ortodoksų (stačiatikių) tikyba;
   2. kalbos: rusų (gimtoji) kalba, lietuvių valstybinė kalba, pirmoji užsienio (anglų/vokiečių) kalba;
   3. matematika;
   4. gamtamokslinis ugdymas: gamta ir žmogus, biologija, chemija, fizika;
   5. socialinis ugdymas: istorija, geografija;
   6. meninis ugdymas: dailė, muzika;
   7. informacinės technologijos;
   8. technologijos;
   9. fizinis ugdymas;
   10. žmogaus sauga.
3. Ugdymo procesas gali būti organizuojamas pamoka ir kitomis mokymosi organizavimo formomis: integruotos veiklos, kūrybinių dirbtuvių, projekto ir kt. Pastaruoju būdu gali būti įgyvendinamas ir dalykų programų, ir integruoto ugdymo turinys. Fiksuojama dalyko ilgalaikiame plane ir el. dienyne TAMO.
4. Progimnazija 2019 m. įsijungė į STEAM mokyklų tinklą. Progimnazija sudaro sąlygas ir skatina mokinius dalyvauti integruotuose gamtos mokslų, matematikos, technologijų ir kitų dalykų projektuose ar kitose veiklose, plėtoja neformaliojo ir formaliojo ugdymo galimybes integruoti šiuos dalykus ir vykdomomis veiklomis prisideda prie mokslo populiarinimo ir inovacijų kultūros ugdymo (veiklos vykdomos pagal dalykų ir neformaliojo ugdymo ilgalaikius planus).
5. Progimnazija nustato ir skiria adaptacinį laikotarpį pradedantiems mokytis pagal pagrindinio ugdymo programos pirmąją dalį:
   1. 1 mokymosi savaitę 5 klasių mokiniams vyksta ,,Linksmosios pamokos“ netradicinėse erdvėse;
   2. adaptacinio periodo metu (rugsėjo mėn.) 5 klasės mokinių pasiekimai pažymiu nevertinami. Rašoma „įskaityta“ arba „neįskaityta“. Pasibaigus adaptaciniam laikotarpiui mokinių pasiekimai vertinami 10-ies balų sistema.

**ANTRASIS SKIRSNIS**

**DALYKŲ SRIČIŲ UGDYMO TURINIO ĮGYVENDINIMO YPATUMAI**

1. **Dorinio ugdymo** dalyką (etiką/tikybą) mokiniui iki 14 metų parenka tėvai (globėjai, rūpintojai), o nuo 14 metų mokinys savarankiškai renkasi pats. Doriniam ugdymui 5-8 klasėse skiriama 1 val. per savaitę. Nesusidarius 9 mokinių dalyko mokymo(si) grupei, sudaroma mobilioji grupė iš paralelių klasių mokinių.
2. **Kalbų ugdymo** organizavimas:
   * 1. 5-8 klasių mokiniai lietuvių valstybinės kalbos ir gimtosios (rusų) kalbos mokosi po lygiai, po 5 val. per savaitę.
     2. Siekiant gerinti mokinių raštingumo lygį mokiniams siūlomos lietuvių ir rusų kalbų konsultacijos.
     3. Mokiniams, kurie nepasiekia lietuvių valstybinės kalbos Pagrindinio ugdymo bendrojoje programoje numatyto patenkinamo lygio (atsižvelgiant į signalinio trimestro rezultatus), sudaromos sąlygos pašalinti mokymosi spragas (skiriamos trumpalaikės konsultacijos).
     4. Jei mokinys yra mokęsis pagal tarptautinę bendrojo ugdymo programą, lietuvių kalbos mokomas pagal jam sudarytą individualų ugdymo planą, skiriama papildomų pamokų, konsultacijų. Jei tokie mokiniai yra keli, sudaromos laikinosios mobilios grupės.
     5. Užsienio kalbos, pradėtos mokytis pagal pradinio ugdymo programą, toliau mokomasi kaip pirmosios iki pagrindinio ugdymo programos pabaigos. Užsienio kalbai mokyti skiriamos 3 savaitinės pamokos.
     6. Keisti užsienio kalbą, nebaigus pagrindinio ugdymo programos, galima tik tokiu atveju, jeigu mokinio norimos mokytis užsienio kalbos pasiekimų lygis ne žemesnis, nei numatyta tos kalbos bendrojoje programoje, arba jei mokinys yra atvykęs iš kitos Lietuvos ar užsienio mokyklos ir šiuo metu lankoma mokykla dėl objektyvių priežasčių negali sudaryti mokiniui galimybės toliau mokytis pradėtos kalbos. Gavus mokinio tėvų (globėjų, rūpintojų) sutikimą raštu, mokiniui sudaromos sąlygos pradėti mokytis užsienio kalbos, kurios mokosi klasė, ir įveikti programų skirtumus.
3. **Matematika.** 5-8 klasėse matematikai skiriamos 4 pamokos per savaitę. Mokinių matematikos mokymosi motyvacijai skatinti naudojamos Nacionalinio egzaminų centro parengtos matematinio raštingumo užduotys, gabių mokinių ugdymui - nacionalinių olimpiadų, konkurso „Kengūra“ užduotys.
4. **Gamtos mokslai:**
   1. Gamtos mokslų ugdymas(is) grindžiamas realiais arba virtualiais gamtos reiškinių, objektų tyrimais. Atliekant tyrimus, naudojamasi progimnazijoje esančiomis priemonėmis, edukacinėmis erdvėmis, taip pat buityje ir gamtoje randamomis ir (ar) pasigaminamomis priemonėmis. Tyrimams ir eksperimentams skiriama ne mažiau kaip 30 procentų dalykui skirtų pamokų per mokslo metus. Siekiant kokybiškai atlikti ilgiau trunkančius eksperimentinius darbus ar projektus galima dvi gamtos mokslų pamokas organizuoti viena po kitos. Sprendimai derinami metodinėse grupėse, tvarkaraštį įsakymu tvirtina progimnazijos direktorius.
   2. 5-6 klasių mokiniams gamtos ir žmogaus skiriamos 2 savaitinės pamokos, 7 klasėje – 2 biologijos pamokos, 8 klasėje – 1 biologijos savaitinė pamoka.
   3. 7 klasėje fizikos mokymuisi skiriamos 1 pamoka, 8 klasėje – 2 pamokos per savaitę.
   4. chemijos mokomasi 8 klasėje, skiriamos 2 pamokos per savaitę.
5. **Technologijos.** Mokiniai, kurie mokosi pagal pagrindinio ugdymo programos pirmąją dalį (5–8 klasėse), kiekvienoje klasėje mokomi, proporcingai paskirsčius laiką mitybos, tekstilės, konstrukcinių medžiagų ir elektronikos technologijų programoms.
6. **Informacinės technologijos:**
   1. Progimnazija informacinių technologijų moko 7 klasėje (1 val. per savaitę);
   2. 5-8 kl. informacinės technologijos panaudojamos įgyvendinant visų dalykų programas: alternatyvių informacijos šaltinių paieškai, vizualinės medžiagos rengimui; individualiam mokinių mokymui(si); mokinių ir mokytojų bendravimui ir bendradarbiavimui.
7. **Socialiniai mokslai:**
   1. Per socialinių mokslų pamokas mokymąsis grįstas tiriamojo pobūdžio metodais, diskusijomis, bendradarbiavimu savarankiškai atliekamu darbu ir informacinėmis komunikacinėmis technologijomis. Atsižvelgiant į ugdymo turinį, dalis pamokų organizuojama netradicinėse aplinkose.
   2. Istorijos mokymui 6-8 klasėse skiriama po 2 savaitines pamokas;
   3. Laisvės kovų istorijai mokyti skiriama ne mažiau kaip 18 pamokų, integruojant temas į istorijos ir lietuvių kalbos pamokas.
   4. Istorijos kursą sudaro Lietuvos istorija nuo seniausių laikų iki šių dienų, 6 klasėje mokomasi Europos ir Lietuvos istorijos epizodai integruotai.
   5. Geografijos dalykui 6-8 klasėse skirta po 2 savaitines pamokas.
   6. Ugdant mokinių pilietiškumą, skatinamas mokinių dalyvavimas pilietinėse akcijose, Konstitucijos egzamine, Europos egzamine, minimos valstybinės šventės.
8. **Meninis ugdymas.** Meninio ugdymo dalykus sudaro dailės ir muzikos dalykai. 5-8 klasių mokiniams skiriama po 1 dalykų pamoką per savaitę.
9. **Žmogaus sauga.** Žmogaus saugos ugdymo kursas organizuojamas vadovaujantis Žmogaus saugos ugdymo bendrąja programa, patvirtinta LR švietimo ir mokslo ministro 2012 m. liepos mėn. 18 d. įsakymu Nr. V-1159. Žmogaus saugos ugdymui skirta 1 savaitinė pamoka 6 ir 8 klasėse.
10. **Fizinis ugdymas.** 5-8 kl. skiriamos 3 fizinio ugdymo pamokos per savaitę. Progimnazija sudaro sąlygas kiekvienam mokiniui rinktis jo pomėgius atitinkančią neformaliojo švietimo programą, skirtą fizinio aktyvumo veikloms bei užtikrina pasiūlos įvairovę ir organizuoja mokinių, lankančių šias programas, apskaitą.
11. Specialiosios medicininės fizinio pajėgumo grupės mokiniams sudaromos galimybės rinktis fizinį aktyvumą: mokiniai dalyvauja pamokose su pagrindine grupe, bet pratimai ir krūvis jiems skiriami pagal gydytojo rekomendacijas ir atsižvelgiant į savijautą. Dėl ligos pobūdžio negalintiesiems atlikti įprastų užduočių mokytojas skiria alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas.
12. Tėvų (globėjų, rūpintojų) pageidavimu mokiniai gali lankyti sveikatos grupes ne mokykloje.
13. Atleistiems nuo fizinio ugdymo pamokų dėl sveikatos ir laikinai dėl ligos mokiniams, siūloma kita veikla (pavyzdžiui, stalo žaidimai, šaškės, šachmatai, veikla kompiuterių klasėje, bibliotekoje, socialinė veikla ir pan.).
14. Pagrindinio ugdymo I dalies programos įgyvendinimui skiriamų valandų skaičius per metus/savaitę pateikiamas 5 priede.

**V. SKYRIUS**

**MOKINIŲ, TURINČIŲ SPECIALIŲJŲ UGDYMOSI POREIKIŲ (IŠSKYRUS ATSIRANDANČIUS DĖL IŠSKIRTINIŲ GABUMŲ), UGDYMO ORGANIZAVIMAS**

**PIRMASIS SKIRSNIS**

**BENDROSIOS NUOSTATOS**

1. Mokykla, formuodama mokyklos, klasės, mokinio ugdymo turinį ir organizuodama bei įgyvendindama ugdymo procesą, vadovaujasi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 „Dėl Mokinių, turinčių specialiųjų ugdymosi poreikių, ugdymo organizavimo tvarkos aprašo patvirtinimo“, bendrosiomis programomis ir atsižvelgia į:
   1. mokinio mokymosi ir švietimo pagalbos poreikius;
   2. formaliojo švietimo programą;
   3. mokymosi formą ir mokymo proceso organizavimo būdą;
   4. švietimo pagalbos specialistų, mokyklos vaiko gerovės komisijos, pedagoginių psichologinių ar švietimo pagalbos tarnybų rekomendacijas.
2. Mokiniui, besimokančiam pagal pradinio ar pagrindinio ugdymo I dalies individualizuotą programą, ugdymo plane numatoma specialioji pedagoginė ir/ar specialioji pagalba sutrikusioms funkcijoms lavinti.
3. Pedagoginę, specialiąją pedagoginę, socialinę pedagoginę ir specialiąją pagalbą (toliau – Švietimo pagalba) specialiųjų poreikių mokiniams mokykloje teikia:
4. mokytojas;
5. specialusis pedagogas;
6. socialinis pedagogas;
7. logopedas.
8. Klasės, dalyko mokytojas:
   1. pildo švietimo pagalbos teikimo formas, rengia pritaikytas, individualizuotas programas mokiniams, turintiems specialiųjų ugdymo(si) poreikių;
   2. taiko individualias specialiųjų poreikių mokinių ugdymo(si) strategijas ir metodus, atsižvelgiant į mokinio raidos ypatumus, gebėjimus;
   3. rengia specialiųjų poreikių mokiniams savarankiškus, kontrolinius darbus, individualizuoja bei diferencijuoja užduotis, atitinkančias mokinio realų žinių ir gebėjimų lygį;
   4. informuoja tėvus apie specialiųjų poreikių mokinio ugdymo(si) dinamiką, patiriamus mokymo(si) sunkumus;
   5. bendradarbiauja su Vaiko gerovės komisija, specialiųjų poreikių mokinio klasės vadovu;
   6. pildo specialiųjų poreikių mokinio, kuriam skirta švietimo pagalba arba ugdymas pritaikant, individualizuojant dalykų Bendrąsias programas, pasiekimų dinamiką (pusmečio/trimestro ir mokslo metų pabaigoje).

**ANTRASIS SKIRSNIS**

**INDIVIDUALAUS UGDYMO PLANO RENGIMAS**

1. Bendrojo ugdymo dalykų programas mokiniui, turinčiam specialiųjų ugdymosi poreikių, pritaiko arba individualizuoja mokytojas, atsižvelgdamas į mokinio gebėjimus ir galias bei specialiojo pedagogo ir/ar kitų Vaiko gerovės komisijos narių, pedagoginės psichologinės tarnybos rekomendacijas.
2. Už individualių planų rengimą, mokytojų konsultavimą ir planų įgyvendinimo koordinavimą paskirta atsakinga spec. pedagogė Ela Krasikova.
3. Progimnazija rengdama ugdymo planą mokiniui, gali koreguoti dalykų programoms skiriamų valandų skaičių, keisti pamokų trukmę, vėliau pradėti mokyti užsienio kalbos, formuoti laikinąsias grupes, vadovaudamasi Bendrųjų planų 134-138 punktais.

**TREČIASIS SKIRSNIS**

**MOKINIŲ, TURINČIŲ SPECIALIŲJŲ UGDYMOSI POREIKIŲ, MOKYMOSI PASIEKIMŲ IR PAŽANGOS VERTINIMAS**

1. Mokinio, kuris mokosi pagal bendrojo ugdymo programą, mokymosi pasiekimai ir pažanga vertinami pagal bendrosiose programose numatytus pasiekimus ir vadovaujantis progimnazijos ugdymo plano 58-59 punkto nuostatomis.
2. Vertinimo kriterijai aptariami su mokiniu, jo tėvais (globėjais, rūpintojais), švietimo pagalbą teikiančiais specialistais.
3. Progimnazija vadovaujasi nuostata, kad visų mokinių mokymosi pasiekimai yra svarbūs, todėl sudaro sąlygas vienodomis sąlygomis dalyvauti Nacionaliniame mokinių pasiekimų patikrinime ir atlikti testus. Atsakingos pavaduotojos ugdymui pagal pareiginį pasiskirstymą.

**KETVIRTASIS SKIRSNIS**

**ŠVIETIMO PAGALBOS MOKINIUI, TURINČIAM SPECIALIŲJŲ UGDYMOSI POREIKIŲ, TEIKIMAS**

1. Švietimo pagalba mokiniui teikiama atsižvelgiant į individualiame ugdymo plane keliamus ugdymo(si) tikslus, pagalbą teikiančių specialistų funkcijas ir mokinio reikmes.
2. Švietimo pagalbos teikimo formos parenkamos mokiniui individualiai, atsižvelgiant į mokinio poreikius ir Visagino švietimo pagalbos tarnybos rekomendacijas.
3. Mokiniams vedamios specialiosios pratybos: individualios, pogrupinės (2-4 mokiniai), grupinės (5-8 mokiniai).

**PENKTASIS SKIRSNIS**

**MOKINIŲ, TURINČIŲ SPECIALIŲJŲ UGDYMOSI POREIKIŲ, MOKYMAS NAMIE**

1. Mokinio, turinčio specialiųjų ugdymosi poreikių, mokymą namie savarankišku ar nuotoliniu mokymo proceso organizavimo būdu progimnazija organizuoja pagal Vaiko gerovės komisijos ir Visagino švietimo pagalbos tarnybos, gydytojų rekomendacijas, sudariusi mokinio

individualų ugdymo planą mokymosi namie laikotarpiui. Vadovaujamasi Bendrųjų ugdymo planų p. 148-149.

1. Mokiniui, turinčiam specialiųjų ugdymosi poreikių ir ugdomam namie, lietuvių kalbai ir literatūrai mokyti skiriama papildoma 1 valanda per savaitę.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA:

Visagino ,,Gerosios vilties” progimnazijos

tarybos 2021 m. birželio 16 d.

posėdžio nutarimu (protokolo Nr. 4)

Progimnazijos tarybos pirmininkė

Svetlana Starinskaja

2021-06-16

Visagino ,,Gerosios vilties“ progimnazijos

Direktorė

Jolanta Bartkūnienė

2021-06-16

Visagino ,,Gerosios vilties“ progimnazijos

Vyr. buhalterė

Alekrandra Krugliakova

2021-06-16

Visagino ,,Gerosios vilties“ progimnazijos

Ugdymo plano rengimo darbo grupės nariai:

Miglė Bulovienė Loreta Dronišinec Yulia Kchrustaleva

2020-06-16 2020-06-16 2020-06-16

Violeta Mateikienė Alevtina Minasian Daiva Cicėnienė

2020-06-16 2020-06-16 2020-06-16

Valentina Kločko

2020-06-16